<classify> KATIBU Mkuu wa Chama Cha Mapinduzi CCM, Dk Bashiru Ally na aliyewahi kuwa Waziri Mkuu, Edward Lowassa wametofautiana juu ya hofu zinazowapata wananchi wakati wa chaguzi mbalimbali.Wakati Lowassa akidai wananchi wana hofu inayochangiwa na mfumo wa usimamizi wa Serikali na Tume ya Uchaguzi ya Taifa NEC katika chaguzi, Dk Bashiru alisema hofu iko kwa waliotafuna mali za umma.Mvutano huo wa hoja ulijitokeza jana kwenye Ukumbi wa Nkrumah katika Chuo Kikuu cha Dar es Salaam UDSM wakati wanasiasa hao walipokuwa wakichangia mada katika mdahalo uliohusu demokrasia ikiwa sehemu ya miaka 19 ya Kumbukizi ya Kifo cha Hayati Mwalimu Julius Nyerere.Katika hoja zake, Lowassa ambaye ni Mjumbe wa Kamati Kuu ya Chama kikubwa cha upinzani cha Demokrasia na Maendeleo Chadema, alisema hofu kubwa waliyonayo wananchi wengi ni kwenye uchaguzi na imekuwa ikisababishwa na wasimamizi wa uchaguzi ambao wanateuliwa na serikali.Mimi nadhani nchini kuna hofu kubwa sana ya uchaguzi, inafaa tutazame wasimamiaji wa uchaguzi kwa sababu wengi wanateuliwa na serikali na wengine wanasema wazi wamepewa kazi na serikali na ndio maana hakuna uchaguzi mdogo hata mmoja ambao upinzani tumeshinda, alisema Lowassa na kuongeza: Ingefaa kuzungumza na wananchi wetu ili tuache chuki na hofu, tungekuwa na baraza la wazee la kuwaambia viongozi hili jambo si sawa na si kusema kuna viasharia vya uvunjifu wa amani.Alitoa mfao wa magari mengi ya Polisi kutumika kwenye uchaguzi mdogo wa mbunge wa Monduli, Arusha karibuni.Mbali na kusema hayo, Lowassa alimpongeza Dk Bashiru kwa kauli aliyoitoa hivi karibuni ya kuwa Serikali ya mwaka 2010 haikuwa na uhalali kisiasa na akasema anasubiri kuona mabadiliko mwaka 2020.Nimpongeze Katibu Mkuu mpya wa CCM Dk Bashiru. Nimezisikia cheche zako, nasubiri Uchaguzi wa 2020 kama utarudia kauli yako kuhusu uchaguzi wa 2010. Pia nawaomba Chuo Kikuu msikae kimya kama ilivyokuwa wakati wetu kwa matatizo yanayotokea nchini, alisema Lowassa akichangia mada.Akijibu hoja ya Lowassa na nyingine, Dk Bashiru alisema ni kweli kuna hofu miongoni mwa wananchi, lakini akasema kuwa hofu hiyo ipo kwa wezi wa mali za mali za umma na si wananchi walio wengi.Kuna baadhi ya Watanzania wameogopa kuanza kusema ukweli, lakini ukweli ni kuwa hofu hiyo ipo kwa wezi wa mali za umma, wakwepa kodi, matapeli wa kisiasa, walioingia mikataba ya kuiba mali za umma, madalali na makuwadi wa soko huria. Alisema hofu halisi ya Watanzania walio wengi ni maji safi, elimu bora, haki mahakamani na siyo hofu nyingine za kupandikiza.Kuhusu mijadala ya kisiasa, Katibu Mkuu huyo alisema ina faida tatu, ambazo ni kubadilisha mazoea mabaya kwa jamii; kudumisha mazoea mazuri na kubuni mazoea mapya.Alisema mijadala ni kama damu kwenye mwili na mwenye jukumu la kufanya kazi ya kuendesha mijadala hiyo kwa nchi masikini kama Tanzania ni vyuo vikuu vya umma. Mimi kama Katibu Mkuu wa CCM, nitapigia debe bajeti kwenye vyuo vikuu vya umma ili viweze kuzalisha wasomi watakaokomboa nchi kifikra na kimaendeleo.Hii ndiyo njia itakayotuokoa,alisema mtendaji huyo wa CCM aliyekuwa mhadhiri wa chuo hicho kabla ya kuteuliwa kushika wadhifa huo. Aidha, alisema yupo tayari kujadiliana na wanasiasa wenzake, lakini si kwa kugombania mgawanyo wa madaraka ya vyeo ndani ya vyama ambapo baada ya kuyapata yanatumika kufanya matumizi ya anasa.Mijadala itatufanya tujisahihishe kwani tumekosea sana, tumepotea sana na mbaya zaidi tumeanza kuogopa kusema ukweli, aliongeza.Naye Mwenyekiti wa Baraza la Vyama vya Siasa, John Shibuda alisema ni muda sasa wa nchi kuacha siasa za usisi au umimi kwani maendeleo ya nchi kupitia siasa yanaletwa kwa majadiliano. Leo hii hakuna anayeweza kusimama na kusema anafanana na Mwalimu Nyerere, isipokuwa kuna umimi mwingi.Pia leo hii vyama vya upinzani ambavyo havikushiriki kupigania uhuru barani Afrika ndivyo vinavyolalamika kuwa demokrasia inagandamizwa, sasa huu si usisi?Naomba mijadala iwepo ili tuweze kupiga hatua kama nchi, alisema Shibuda ambaye pia ni Katibu Mkuu wa chama cha ADA-Tadea  <topic>: kitaifa 